
AVIZ

asupra propunerii legislative privind 
organizarea şi funcţionarea Poliţiei Comunitare

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind organizarea şi funcţionarea Poliţiei Comunitare, trimisă cu adresa nr. Pl.x-347  din 29 iunie 2009, înregistrată cu nr. 31/657 din 30 iunie 2009.

Propunerea legislativă a fost respinsă de Senat, în calitate de primă Cameră sesizată, în şedinţa din 24 iunie 2009.

Camera Deputaţilor este Cameră decizională, conform prevederilor art. 75 alin. (1) şi (3) din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat.

Potrivit prevederilor art. 61 din Regulamentul Camerei Deputaţilor, Comisia a dezbătut această iniţiativă legislativă în şedinţa din 8 septembrie 2009.

Membrii comisiei au examinat propunerea legislativă supusă avizării, precum şi documentele care o însoţesc, avizul favorabil al Consiliului Legislativ, transmis cu adresa nr. 232 din 25.03.2009, precum şi punctul de vedere al Guvernului, transmis cu adresa nr. 980 din 21.04.2009,  prin care acesta nu susţine adoptarea prezentei iniţiative legislative.

 În urma dezbaterilor şi a opiniilor exprimate de membrii Comisiei, cu unanimitate de voturi, s-a hotărât avizarea negativă a iniţiativei legislative, deoarece prin textul acesteia se instituie o suprapunere de competenţe intre Poliţia Comunitară şi Poliţia Română, în condiţiile în care cele două autorităţi vor coexista la nivel teritorial, iar în domeniul ordinii şi liniştii publice, suprapunerea se extinde şi asupra unora dintre competenţele Jandarmeriei Române, context în care este de aşteptat ca, în unele unităţi administrativ-teritoriale în care aceasta se va înfiinţa, să existe trei categorii de autorităţi ale căror forţe vor veghea, în egală măsură, asupra menţinerii liniştii şi ordinii publice, fără a exista o distincţie între ceea ce va fi fiecare competent să facă.                                                                                                                

În raport de obiectul şi conţinutul său, proiectul de lege face parte din categoria legilor organice.
           PREŞEDINTE,    

            
   SECRETAR,                                            
            Daniel BUDA                                     Gabriel ANDRONACHE

